Illum il-Kumitat tar-Rappreżentanti Permanenti (Coreper) approva, f'isem il-Kunsill, qbil mal-Parlament Ewropew dwar it-test tar-regolamenti għar- rilokazzjoni tal-Aġenzija Ewropea għall-Mediċini (EMA) lejn Amsterdam, u tal-Awtorità Bankarja Ewropea (EBA) lejn Pariġi. Iż-żewġ aġenziji bħalissa huma bbażati f'Londra, fir-Renju Unit, u għandhom jiġu rilokati fil-kuntest tal-ħruġ tar-Renju Unit mill-UE (Brexit) L- Aġenzija Ewropea għall-Mediċini hija responsabbli għall-evalwazzjoni xjentifika, is-superviżjoni u l-monitoraġġ tas-sikurezza tal-mediċini. Għalhekk hija essenzjali għall-funzjonament tas-suq uniku għall-mediċini fl-UE. L- Awtorità Bankarja Ewropea taħdem biex tiżgura r-regolamentazzjoni u s-superviżjoni prudenzjali effettivi u konsistenti fis-settur bankarju Ewropew kollu. Fost kompiti oħrajn, l-EBA tivvaluta r-riskji u l-vulnerabbiltajiet fis-settur bankarju tal-UE permezz ta' rapporti regolari ta' valutazzjoni tar-riskju u simulazzjonijiet ta' kriżi fl-UE kollha. Kuntest Fl-20 ta' Novembru 2017 il-ministri tal-UE 27 għażlu lil , bħala s-sede l-ġdida tal-Aġenzija Ewropea għall-Mediċini (EMA) u lil Pariġi, Franza għar-rilokazzjoni tal-Awtorità Bankarja Ewropea (EBA). L-għażla saret f'konformità mal-proċedura approvata mill-kapijiet ta' stat u ta' gvern tal-UE27 fit-22 ta' Ġunju 2017. Rilokazzjoni tal-aġenziji tal-UE li jinsabu bbażati fir-Renju Unit Fid-29 ta' Novembru 2017, il-Kummissjoni Ewropea ppreżentat iż-żewġ proposti leġislattivi biex jiġu emendati r-regolamenti fundaturi taż-żewġ aġenziji biex jiġu riflessi s-sedi l-ġodda. Fil-11 ta' Diċembru 2017, il-Kumitat tar-Rappreżentanti Permanenti (Coreper) qabel dwar il-mandat għan-negozjati dwar iż-żewġ proposti mingħajr ebda tibdil għat-testi proposti mill-Kummissjoni. Dawn ir-regolamenti jsegwu l- proċedura leġislattiva ordinarja li tfisser li jridu jiġu maqbula bejn il-Kunsill u l-Parlament Ewropew. Test ta' kompromess għal regolament ta' emenda dwar ir-rilokazzjoni tal-EMA - 16 ta' Ottubru 2018 Test ta' kompromess għal regolament ta' emenda dwar ir-rilokazzjoni tal-EBA - 16 ta' Ottubru 2018 Passi li jmiss Ir-regolamenti issa ser jiġu ppreżentati lill-Parlament Ewropew għal vot fl-ewwel qari, u lill-Kunsill għall-adozzjoni finali. Il-Kunsill huwa impenjat li jiżgura li ż-żewġ proposti leġislattivi jiġu pproċessati malajr kemm jista' jkun minħabba l-urġenza tal-kwistjoni.